
	Latvijas Republika

VENTSPILS VALSTS PILSĒTAS PAŠVALDĪBAS IESTĀDE
 “VENTSPILS KOMUNĀLĀ PĀRVALDE”

	Reģ.Nr.90000088935, Užavas iela 8, Ventspils, LV​3601, Latvija, tālr.: 63624269, fakss: 63626379, e-pasts: kom.parvalde@ventspils.lv


Ventspilī
  Iepirkuma pretendentiem
Saistībā ar pretendenta uzdoto jautājumu par iepirkumu “Ražošanas un biroja ēkas jaunbūve Ventspils Augsto tehnoloģiju parks 4, Ventspilī” (iepirkuma identifikācijas Nr. VKP 2026/041A) sniedzam šādu skaidrojumu:
Jautājums Nr.1

Lokālā tāme 1-P Dažādi darbi poz.7 reklāmas stends ar apgaismojumu 1gab. Projektā trūkst stenda tehniskās specifikācijas un izmēru. Lai sagatavotu konkurētspējīgu piedāvājumu šai pozīcijai, ir nepieciešama papildu informācija.

Atbilde uz Jautājumu Nr.1 
Pasūtītājs ir izvērtējis Pretendenta jautājumu un sniedz šādu skaidrojumu.

Reklāmas stenda risinājums ir norādīts būvprojekta rasējumā TS-L-2, kur sniegts stenda vizuālais piemērs un paredzētais funkcionālais risinājums.

Pasūtītājs skaidro, ka konkrēts stenda ražotājs, modelis vai precīzi ģeometriskie izmēri projektā nav noteikti, jo ir pieļaujami dažādu ražotāju analogi risinājumi, kas atbilst projektā paredzētajai funkcijai, kvalitātei un vizuālajām prasībām. Orientējošie stenda izmēri ir:

· augstums – no 2,5 m līdz 3,5 m;

· platums – no 1,0 m līdz 1,5 m;

· biezums – atkarībā no izvēlētā ražotāja tehniskā risinājuma.

Pretendentam, sagatavojot piedāvājumu, jāparedz pilnībā nokomplektēts reklāmas stends ar apgaismojumu, ieskaitot visus nepieciešamos stiprinājumus, elektroinstalācijas elementus un citus piederumus, kas nepieciešami tā pilnvērtīgai uzstādīšanai un ekspluatācijai.

Pirms reklāmas stenda izgatavošanas un piegādes izvēlētais risinājums ir jāsaskaņo ar Pasūtītāju.
Jautājums Nr.2

Lokālajās tāmēs Nr. 2.4 un Nr. 2.5 santehnikas pozīcijās nav norādīti vēlamās santehnikas izmēri un modeļi. Pie visām santehnikas pozīcijām ir piezīme: “modeli skatīt AR sadaļā”. Taču AR sadaļā, stāvu plānos ar mēbelēm un iekārtām, ir norādīts tikai aprīkojums no tāmes Nr. 1.13.

Lūdzam Pasūtītāju sniegt informāciju par paredzētajiem santehnikas izmēriem un modeļiem.

Atbilde uz Jautājumu Nr.2
Pasūtītājs ir izvērtējis Pretendenta jautājumu un sniedz šādu skaidrojumu.

Pasūtītājs informē, ka konkrēti santehnikas ražotāji un modeļi būvprojektā nav noteikti. Piedāvājuma sagatavošanā Pretendentam jāparedz vidējas kvalitātes santehniskais aprīkojums, kas atbilst būvprojektā paredzētajai funkcionalitātei, ekspluatācijas prasībām un publiskas lietošanas telpām izvirzītajām prasībām.

Publiskajos sanitārajos mezglos un darbinieku sanitārajos mezglos paredzama keramiskā santehnika kvalitātes un cenu līmenī, piemēram, kā Ideal Standard I.Life A kolekcija vai ekvivalents. Norādītais ražotājs un kolekcija ir uzskatāma par kvalitātes, funkcionalitātes un cenu līmeņa orientieri, pieļaujot līdzvērtīgus risinājumus.

Nerūsējošā tērauda santehnikas izstrādājumiem, tostarp tehniskajām izlietnēm, paredzams kvalitātes un cenu līmenis, piemēram, kā Reginox vai ekvivalents. Saimniecības izlietnēm paredzams kvalitātes un cenu līmenis, piemēram, kā KWC vai ekvivalents.

Pretendentam, sagatavojot piedāvājumu, jāparedz visi nepieciešamie santehnikas izstrādājumi, stiprinājumi, sifoni, pievienojumi un citi piederumi, kas nepieciešami pilnvērtīgai sistēmas izbūvei un ekspluatācijai atbilstoši būvprojektam.

Jautājums Nr.3
Līguma projekta 2.4. punktā noteikts “Izpildītājs apliecina, ka ir iepazinies un izpētījis Būvprojektu, tajos ietvertos risinājumus, Būvdarbu apjomus, pielietojamos materiālus, kvalitātes prasības. Izpildītājs Līguma parakstīšanas brīdī nav nekāda satura pretenziju vai iebildumu pret iepriekš minētajiem dokumentiem. Izpildītājs apliecina, ka tā rīcībā esošā informācija ir pilnībā pietiekama visu Līgumā paredzēto saistību pienācīgai izpildei.

2.5.Izpildītājs apliecina, ka parakstot Līgumu ir pilnībā iepazinies ar situāciju dabā un izpētījis Būvprojektu dokumentāciju, tajā ietvertos risinājumus, Būvdarbu apjomus, pielietojamos materiālus, kvalitātes un tehnoloģijas prasības. Izpildītājam Līguma slēgšanas brīdī nav jebkāda satura pretenzijas vai iebildumi pret tiem. Izpildītājs apliecina, ka Būvprojekts ir realizējams un, ka Tāmēs (Līguma pielikums Nr.2) ir iekļautas visas Izpildītāja tiešas izmaksas, virsizdevumi un peļņa, kā arī Izpildītāja ar Būvdarbu veikšanu saistītie izdevumi, kā arī izvērtējis visus ar Būvdarbu saistītos riskus un to izmaksas ir ietvēris kopējā līgumcenā. Ja vien Līgumā nav noteikts citādi, ar Līguma parakstīšanu Izpildītājs ir uzņēmies pilnīgu atbildību par visu nepieciešamo Būvdarbu un ar to saistīto izmaksu paredzēšanu.” Pretendents norāda, ka šāds regulējums faktiski pārnes uz Izpildītāju arī Būvprojekta iespējamo kļūdu, nepilnību, pretrunu un neparedzētu apstākļu risku, lai gan par Būvprojekta kvalitāti, pilnīgumu un atbilstību normatīvo aktu prasībām atbild tā izstrādātājs un Pasūtītājs kā būvniecības ierosinātājs. Pretendenta ieskatā būvuzņēmējs, iepazīstoties ar Būvprojektu iepirkuma procedūras ietvaros, objektīvi nevar identificēt visas projektēšanas kļūdas, tehniskās pretrunas vai risinājumu nepilnības, kā arī nevar uzņemties atbildību par tādiem apstākļiem, kurus nav iespējams konstatēt pirms būvdarbu uzsākšanas. Šāds regulējums rada nesamērīgu risku sadalījumu starp Pusēm un neatbilst būvniecības procesā noteiktajam atbildības sadalījumam. Līdz ar to Pretendents lūdz papildināt 2.4. un 2.5. punktu ar šādu teikumu: "Izpildītāja apliecinājums par iepazīšanos ar Būvprojektu un citu dokumentāciju neatbrīvo Pasūtītāju un Būvprojekta izstrādātāju no atbildības par Būvprojekta risinājumu pareizību, pilnīgumu, realizējamību un atbilstību normatīvo aktu prasībām."

Atbilde uz Jautājumu Nr.3
Pasūtītājs ir izvērtējis Pretendenta norādītos argumentus attiecībā uz Līguma projekta 2.4. un 2.5.punktu un sniedz šādu skaidrojumu. 

Pasūtītājs piekrīt, ka atbilstoši Būvniecības likumam, Vispārīgajiem būvnoteikumiem un citiem būvniecību regulējošajiem normatīvajiem aktiem par būvprojekta izstrādes kvalitāti, pilnīgumu, savstarpējo risinājumu saskaņotību un atbilstību normatīvo aktu prasībām ir atbildīgs būvprojekta izstrādātājs. Savukārt būvdarbu izpildītājs ir atbildīgs par profesionālu būvdarbu veikšanu, ievērojot būvprojektu, tehnisko specifikāciju, normatīvo aktu prasības un profesionālajā būvniecības praksē sagaidāmo rūpību.

Vienlaikus Pasūtītājs norāda, ka Līguma projekta 2.4. un 2.5.punkta noteikumi ir vērsti uz profesionāla un rūpīga būvkomersanta pienākumu pirms piedāvājuma iesniegšanas un līguma noslēgšanas iepazīties ar iepirkuma dokumentāciju, tajā skaitā būvprojektu, darbu apjomiem, būvlaukuma apstākļiem un citu iepirkuma dokumentācijā ietverto informāciju, lai sagatavotu pilnvērtīgu, ekonomiski pamatotu un izpildāmu finanšu piedāvājumu.

Publiskajos būvdarbu iepirkumos būvdarbu izpildītājam kā profesionālam tirgus dalībniekam ir pienākums izvērtēt iepirkuma dokumentāciju un identificēt tos riskus, darbu apjomus, tehnoloģiskos risinājumus un organizatoriskos pasākumus, kurus objektīvi iespējams konstatēt iepirkuma stadijā, rīkojoties ar profesionālam būvkomersantam nepieciešamo rūpību un kompetenci.

Minēto punktu mērķis nav pārnest uz Izpildītāju būvprojekta izstrādātāja atbildību par būvprojekta risinājumu pareizību, pilnīgumu vai atbilstību normatīvo aktu prasībām, kā arī atbrīvot citas būvniecības procesa personas no normatīvajos aktos noteiktās atbildības. Pasūtītājs vērš uzmanību, ka būvniecības procesa dalībnieku tiesības, pienākumi un atbildība ir noteikta normatīvajos aktos, un līguma noteikumi nevar grozīt vai atcelt normatīvajos aktos noteikto atbildības sadalījumu starp būvniecības procesa dalībniekiem.

Līdz ar to Līguma projekta 2.4. un 2.5.punktā ietvertie Izpildītāja apliecinājumi ir saprotami kā apliecinājums par iepirkuma dokumentācijas izvērtēšanu un ar profesionālu komercdarbību saistīto risku novērtēšanu, nevis kā atteikšanās no normatīvajos aktos noteiktajām tiesībām vai citu būvniecības procesa dalībnieku atbildības uzņemšanās.

Līguma projekta noteikumi interpretējami kopsakarā ar piemērojamajiem normatīvajiem aktiem, tostarp Būvniecības likumu, Vispārīgajiem būvnoteikumiem, Publisko iepirkumu likumu un Civillikumu.

Ņemot vērā minēto, Pasūtītājs uzskata, ka Līguma projekta 2.4. un 2.5.punktā ietvertais regulējums ir pietiekams, samērīgs un atbilst piemērojamo normatīvo aktu prasībām, tādēļ grozījumi Līguma projekta 2.4. un 2.5.punktā netiks veikti.
Jautājums Nr.4
Līguma projekta 3.5. punktā noteikts “Ja Izpildītājs neievēro Līguma 3.4.punktu, un Pasūtītāja pārstāvim netiek iesniegts attiecīgs paziņojums Līguma 3.4.punkta minētajā termiņā, Izpildītājam vēlāk nav tiesību, atsaucoties uz Līguma 3.4.punktu, izvirzīt pret Pasūtītāju jebkādas pretenzijas, pieprasīt papildu Līgumā / Laika grafikā noteikto termiņu pagarinājumu.”

Pretendents piekrīt, ka savlaicīga informācijas sniegšana par termiņu ietekmējošiem apstākļiem ir būtiska sekmīgai Līguma izpildei. Tomēr Pretendenta ieskatā šādas tiesību sekas ir nesamērīgas un pārmērīgi ierobežo Izpildītāja tiesības gadījumos, kad kavējuma iemesli vai to faktiskā ietekme uz būvdarbu izpildes termiņu objektīvi kļūst zināma vēlāk.

Turklāt šāds regulējums var radīt situāciju, kurā Izpildītājam tiek liegtas tiesības uz termiņa pagarinājumu arī gadījumos, kad kavējuma cēlonis radies Pasūtītāja, trešo personu vai citu no Izpildītāja neatkarīgu apstākļu dēļ.

Līdz ar to Pretendents lūdz precizēt 3.5. punktu, paredzot, ka “paziņojuma neiesniegšana noteiktajā termiņā pati par sevi neizslēdz Izpildītāja tiesības pieprasīt termiņa pagarinājumu, ja Izpildītājs objektīvi pierāda kavējuma cēloni, tā ietekmi uz būvdarbu izpildes termiņu un savlaicīgas paziņošanas neiespējamību.”

Atbilde uz Jautājumu Nr.4
Pasūtītājs ir izvērtējis Pretendenta norādītos argumentus attiecībā uz Līguma projekta 3.5.punktu un sniedz šādu skaidrojumu.

Pasūtītājs skaidro, ka Līguma projekta 3.4. un 3.5.punkta mērķis ir nodrošināt savlaicīgu informācijas apriti un efektīvu projekta vadību, dodot Pasūtītājam iespēju operatīvi izvērtēt apstākļus, kuri var ietekmēt būvdarbu izpildes termiņus, kā arī nepieciešamības gadījumā pieņemt lēmumus par turpmāko rīcību.

Efektīva un savlaicīga informācijas aprite ir būtisks priekšnoteikums publiskā būvdarbu līguma sekmīgai izpildei, projekta mērķu sasniegšanai un publisko finanšu līdzekļu racionālai izmantošanai. Līguma projektā noteiktais paziņošanas pienākums un termiņš nodrošina Pasūtītājam iespēju savlaicīgi izvērtēt iespējamos riskus, veikt nepieciešamās darbības kavējuma seku mazināšanai vai, ja iespējams, novērst to iestāšanos.

Pasūtītājs uzskata, ka profesionālam būvdarbu veicējam ir pienākums nepārtraukti uzraudzīt būvdarbu izpildes gaitu, identificēt apstākļus, kuri var ietekmēt Līguma izpildi, un savlaicīgi informēt par tiem Pasūtītāju. Savlaicīga paziņošana ir būtiska Līguma izpildes sastāvdaļa, jo novēlota informācijas sniegšana var ierobežot Pasūtītāja iespējas operatīvi reaģēt un pieņemt nepieciešamos lēmumus projekta sekmīgai īstenošanai.

Vienlaikus Pasūtītājs vērš uzmanību, ka Līguma projektā jau ir paredzēts mehānisms gadījumiem, kad būvdarbu izpildes kavējums rodas no Izpildītāja neatkarīgu apstākļu dēļ. Proti, Līguma 6.1.1.apakšpunkts paredz Pasūtītāja tiesības piešķirt Izpildītājam Būvdarbu izpildes termiņa pagarinājumu, ja Pasūtītājs ir kavējis vai apturējis Būvdarbu veikšanu no Izpildītāja neatkarīgu iemeslu dēļ. Līdz ar to Līguma noteikumi jau paredz risinājumu situācijām, uz kurām norāda Pretendents, un nodrošina, ka objektīvi pamatotu apstākļu gadījumā tiek izvērtēta termiņa pagarinājuma nepieciešamība.

Vienlaikus Pasūtītājs norāda, ka Līguma noteikumi piemērojami, izvērtējot konkrētās situācijas faktiskos apstākļus, ievērojot samērīguma principu un pušu pienākumu savstarpēji sadarboties godprātīgas Līguma izpildes nodrošināšanai.

Pasūtītāja ieskatā Līguma projektā ietvertais regulējums nodrošina pietiekamu pušu tiesību un pienākumu līdzsvaru, tiesisko noteiktību un atbilst publisko iepirkumu un būvniecības jomu regulējošo normatīvo aktu prasībām.

Ņemot vērā minēto, grozījumi Līguma projekta 3.5.punktā netiks veikti.

Jautājums Nr.5
Līguma projekta 4.15. punktā noteikts: ” Ja Pasūtītāja pārstāvis pamatoti uzskata, ka Izpildītājs neizpilda vai var neizpildīt Būvdarbus vai to attiecīgo daļu Būvdarbu izpildes grafikā noteiktajos termiņos, Pasūtītāja pārstāvis, papildus citām šajā Līgumā paredzētajām tiesībām, ir tiesīgs dot Izpildītājam saistošu rīkojumu paātrināt Būvdarbu izpildi, piemēram, nodrošinot papildus resursus un darbaspēku, un Izpildītājam ir pienākums izpildīt šādu Pasūtītāja pārstāvja rīkojumu. Lai izvairītos no domstarpībām, Puses ar šo apstiprina, ka Izpildītājam nav tiesību prasīt jebkādu papildus atlīdzību vai kompensāciju par jebkādiem Izpildītāja veiktiem īpašiem vai papildus pasākumiem un darbībām, kas vērstas uz kavējuma novēršanu un atgriešanos pie sākotnēji noteiktajiem Būvdarbu izpildes termiņiem (tai skaitā, bet ne tikai, darbiniekiem izmaksātās piemaksas par virsstundu darbu, nakts darbu u.tml., izņemot gadījumus, ja pie šāda termiņu kavējuma vainojams Pasūtītājs vai force majeure apstākļi).”

Pretendents norāda, ka punktā nav noteikta kārtība, kādā tiek izvērtēti termiņu kavējuma cēloņi pirms šāda rīkojuma izdošanas. Būvniecības procesā termiņu ietekmējoši apstākļi var būt saistīti arī ar Pasūtītāja darbību, Būvprojekta izmaiņām, projektēšanas nepilnībām, trešo personu darbību, inženierkomunikāciju turētāju prasībām vai citiem no Izpildītāja neatkarīgiem apstākļiem.

Pretendenta ieskatā pienākums veikt darbu paātrināšanas pasākumus par saviem līdzekļiem ir pamatots tikai gadījumos, kad termiņu kavējums radies Izpildītāja darbības vai bezdarbības dēļ. 

Līdz ar to Pretendents lūdz papildināt 4.15. punktu, paredzot, ka pirms saistoša rīkojuma izdošanas tiek izvērtēti termiņu kavējuma cēloņi, kā arī noteikt, ka Izpildītājam nav pienākuma segt darbu paātrināšanas izmaksas gadījumos, kad termiņu kavējums radies Pasūtītāja vai citu no Izpildītāja neatkarīgu apstākļu dēļ.

Atbilde uz Jautājumu Nr.5
Pasūtītājs ir izvērtējis Pretendenta norādītos argumentus attiecībā uz Līguma projekta 4.15.punktu un sniedz šādu skaidrojumu.

Pasūtītājs skaidro, ka Līguma projekta 4.15.punkts ir paredzēts, lai nodrošinātu savlaicīgu reaģēšanu situācijās, kad pastāv pamatots risks neievērot būvdarbu izpildes termiņus, tādējādi nodrošinot sekmīgu būvdarbu izpildi, projekta mērķu sasniegšanu un publisko līdzekļu efektīvu izmantošanu.

Līguma projektā jau ir noteikts, ka attiecīgu rīkojumu Pasūtītāja pārstāvis var dot tikai tad, ja tas pamatoti uzskata, ka būvdarbi netiek vai var netikt izpildīti noteiktajos termiņos. Tādējādi pirms attiecīga lēmuma pieņemšanas tiek izvērtēti konkrētās situācijas faktiskie apstākļi, būvdarbu progress un termiņu ievērošanas risks.

Papildus Pasūtītājs vērš uzmanību, ka Līguma projekta 6.1. un 6.2.punktā jau ir noteikti apstākļi un kavējuma cēloņi, kas var kalpot par pamatu Būvdarbu izpildes termiņa pagarināšanai vai termiņu pārskatīšanai, tostarp gadījumos, kad kavējums radies no Izpildītāja neatkarīgu apstākļu dēļ. Līdz ar to Līguma projekts jau paredz mehānismu termiņu kavējuma cēloņu izvērtēšanai un atbilstošu seku noteikšanai atkarībā no konkrētajiem faktiskajiem apstākļiem.

Vienlaikus Pasūtītājs vērš uzmanību, ka Līguma projekta 4.15.punkta redakcija jau šobrīd skaidri nosaka izņēmumu gadījumiem, kad būvdarbu izpildes termiņu kavējums radies Pasūtītāja vainas dēļ vai nepārvaramas varas (force majeure) apstākļu rezultātā. Šādos gadījumos Izpildītājam nav pienākuma segt papildu izmaksas, kas saistītas ar darbu paātrināšanu.

Līdz ar to risku sadalījums starp Pusēm ir skaidri noteikts un diferencēts atkarībā no kavējuma cēloņa, paredzot Izpildītāja atbildību tikai tajos gadījumos, kad termiņu neievērošana ir saistīta ar Izpildītāja rīcību vai bezdarbību. Pasūtītāja ieskatā Pretendenta norādītās bažas par iespējamu nesamērīgu risku pārlikšanu uz Izpildītāju nav pamatotas, jo attiecīgais regulējums jau ietver nepieciešamos izņēmumus un aizsardzības mehānismus.

Līguma noteikumi piemērojami un interpretējami kopsakarā ar piemērojamajiem normatīvajiem aktiem, ievērojot samērīguma, tiesiskās paļāvības un godprātīgas līguma izpildes principus.

Ņemot vērā minēto, Pasūtītājs uzskata, ka Līguma projekta 4.15.punktā ietvertais regulējums ir pietiekams, samērīgs un atbilst piemērojamo normatīvo aktu prasībām, tādēļ grozījumi Līguma projekta 4.15.punktā netiks veikti.

Jautājums Nr.6
Līguma projekta 4.16. punktā noteikts, ka “Pasūtītājam jebkurā laikā, nemainot šī Līguma noteikumus (izņemot Būvdarbu izpildes termiņa pagarinājumu par apturēšanas laiku) ir tiesības apturēt Būvdarbus uz laiku, kas kopā nepārsniedz 3 (trīs) mēnešus, paziņojot par to Izpildītājam vismaz 5 (piecu) dienu laikā, ja iestājas nepārvaramās varas apstākļi, vai no Pasūtītāja neatkarīgu apstākļu dēl. Būvdarbu pārtraukuma laikā Izpildītājam jānodrošina visu izpildīto Būvdarbu saglabāšana, izmaksu samazināšana un jāveic darbības, kas dos iespēju operatīvi atsākt Būvdarbus pēc Pasūtītāja paziņojuma saņemšanas.”

Pretendents norāda, ka būvdarbu apturēšana uz ilgstošu laiku rada Izpildītājam būtiskas papildu izmaksas, tostarp izmaksas par būvlaukuma uzturēšanu, izpildīto būvdarbu aizsardzību un saglabāšanu, pagaidu būvju uzturēšanu, tehnikas un personāla dīkstāvi, kā arī iespējamu būvniecības resursu sadārdzinājumu pēc darbu atsākšanas. Pretendenta ieskatā nav samērīgi, ka visi šie riski un izmaksas tiek pilnībā uzlikti Izpildītājam gadījumā, ja būvdarbu apturēšana nav radusies Izpildītāja vainas dēļ.

Līdz ar to Pretendents lūdz papildināt 4.16. punktu, paredzot, ka “gadījumā, ja būvdarbu apturēšana notiek Pasūtītāja vai no Izpildītāja neatkarīgu apstākļu dēļ un pārsniedz 3 (trīs) mēnešus, Izpildītājam ir tiesības uz būvdarbu izpildes termiņa pagarinājumu un pamatoti dokumentēto papildu izmaksu atlīdzināšanu.”

Atbilde uz Jautājumu Nr.6
Pasūtītājs ir izvērtējis Pretendenta norādītos argumentus attiecībā uz Līguma projekta 4.16.punktu un sniedz šādu skaidrojumu.

Pasūtītājs skaidro, ka Līguma projektā paredzētās tiesības apturēt būvdarbus ir izņēmuma rakstura mehānisms, kas paredzēts tikai īpašos gadījumos, kad iestājušies nepārvaramas varas apstākļi vai citi no Pasūtītāja neatkarīgi apstākļi, kuri objektīvi ietekmē būvdarbu izpildes iespējas. Vienlaikus minētās tiesības ir ierobežotas laikā, paredzot būvdarbu apturēšanu ne ilgāk kā uz 3 (trīs) mēnešiem.

Pasūtītājs norāda, ka Līguma projekts jau paredz Izpildītāja interešu aizsardzības mehānismu, nosakot būvdarbu izpildes termiņa pagarinājumu par faktisko būvdarbu apturēšanas periodu. Tādējādi Izpildītājam netiek radītas negatīvas sekas attiecībā uz līgumā noteikto darbu izpildes termiņu, ja būvdarbu apturēšana notikusi Līgumā paredzētajos gadījumos.

Vienlaikus Pasūtītājs uzsver, ka jautājumi par iespējamām papildu izmaksām, kompensācijām vai citiem finanšu aspektiem nav automātiski risināmi visos būvdarbu apturēšanas gadījumos. Šādu izmaksu rašanās, to apmērs un atlīdzināšanas pamats ir izvērtējams katrā konkrētajā situācijā atsevišķi, ņemot vērā faktiskos apstākļus, cēloņus, kas izraisījuši būvdarbu apturēšanu, un piemērojamo normatīvo aktu prasības.

Pasūtītājs norāda, ka jebkādi iespējamie līguma grozījumi un ar tiem saistītās finansiālās sekas nepieciešamības gadījumā ir vērtējamas atbilstoši Publisko iepirkumu likuma prasībām, tostarp Publisko iepirkumu likuma 61.pantā noteiktajai kārtībai, ievērojot publisko iepirkumu principus, vienlīdzīgu attieksmi pret piegādātājiem un publisko finanšu līdzekļu racionālas izmantošanas principu.

Pasūtītāja ieskatā Līguma projektā ietvertais regulējums nodrošina pietiekamu pušu tiesību un pienākumu līdzsvaru, ir samērīgs ar identificētajiem riskiem un atbilst piemērojamo normatīvo aktu prasībām.

Ņemot vērā minēto, grozījumi Līguma projekta 4.16.punktā netiks veikti.

Jautājums Nr.7
Līguma projekta 9.6. punktā noteikts “Gadījumā, ja Izpildītāja vai tā pieaicinātā Apakšuzņēmēja darbības rezultātā Būvobjektā Pasūtītājam tiek nodarīti tiešie zaudējumi, Pasūtītājam ir tiesības ieturēt zaudējuma summu, atbilstoši Pasūtītāja rakstveidā noformētajam un Izpildītājam iesniegtajam zaudējumu aprēķinam, no samaksas, kas ir paredzēta izmaksai Izpildītājam par Būvdarbiem. Ieturētā summa par nodarītiem zaudējumiem netiks izmaksāta Izpildītājam. Ja ieturētās summas apmērs nesedz zaudējumu apmēru, tad atlikušo starpību Izpildītājs apņemas samaksāt 10 (desmit) darba dienu laikā pēc rēķina saņemšanas no Pasūtītāja vai Pasūtītājs ir tiesīgs izmantot Līguma saistību izpildes garantiju.”

Pretendents norāda, ka punktā nav paredzēta kārtība, kādā tiek izvērtēts zaudējumu apmērs, cēloņsakarība un Izpildītāja atbildība par konkrētajiem zaudējumiem. Tāpat nav paredzēta iespēja Izpildītājam sniegt paskaidrojumus vai iebildumus pirms zaudējumu summas ieturēšanas.

Saskaņā ar Civillikuma principiem zaudējumiem jābūt faktiski radušiem, pierādāmiem un tiešā cēloņsakarībā ar attiecīgās personas rīcību. Pretendenta ieskatā vienpusēji sastādīts Pasūtītāja zaudējumu aprēķins pats par sevi nevar tikt uzskatīts par pietiekamu pamatu galīgai zaudējumu konstatēšanai.

Līdz ar to Pretendents lūdz precizēt 9.6. punktu, paredzot, ka “pirms zaudējumu summas ieturēšanas Pasūtītājs rakstveidā informē Izpildītāju par konstatētajiem zaudējumiem, iesniedz to pamatojošos dokumentus un nodrošina Izpildītājam saprātīgu termiņu paskaidrojumu vai iebildumu sniegšanai.”

Atbilde uz Jautājumu Nr.7
Pasūtītājs ir izvērtējis Pretendenta norādītos argumentus attiecībā uz Līguma projekta 9.6.punktu un sniedz šādu skaidrojumu.

Pasūtītājs skaidro, ka Līguma projekta 9.6.punktā paredzētais regulējums ir vērsts uz Pasūtītāja tiesību aizsardzību gadījumos, kad Izpildītāja vai tā piesaistīto apakšuzņēmēju darbības vai bezdarbības rezultātā Pasūtītājam ir radušies zaudējumi. Minētais regulējums paredz Pasūtītāja tiesības veikt civiltiesisku ieskaitu tikai par pamatoti aprēķinātiem tiešajiem zaudējumiem, kas radušies Izpildītāja vai tā apakšuzņēmēju vainojamas rīcības rezultātā, tādējādi nodrošinot publisko līdzekļu un Pasūtītāja mantisko interešu aizsardzību būvdarbu izpildes laikā.

Pasūtītājs norāda, ka minētais punkts ir piemērojams tikai gadījumos, kad ir konstatējami civiltiesiskās atbildības priekšnoteikumi, tostarp zaudējumu esamība, to apmērs, prettiesiska rīcība, vaina un cēloņsakarība starp Izpildītāja rīcību un Pasūtītājam radītajiem zaudējumiem. Pasūtītāja veikts zaudējumu aprēķins pats par sevi neatceļ normatīvajos aktos noteikto pienākumu pamatot zaudējumu esamību un apmēru.

Vienlaikus Pasūtītājs norāda, ka pirms ieturējuma veikšanas Izpildītājam tiek nosūtīts rakstisks zaudējumu aprēķins un informācija par konstatētajiem apstākļiem. Izpildītājam nav liegtas tiesības sniegt paskaidrojumus, iesniegt iebildumus vai izmantot normatīvajos aktos paredzētos strīdu risināšanas mehānismus savu tiesību aizsardzībai.

Pasūtītāja ieskatā Līguma projekta 9.6.punktā ietvertais regulējums nodrošina samērīgu pušu interešu līdzsvaru, atbilst Civillikuma regulējumam par zaudējumu atlīdzināšanu un civiltiesisko ieskaitu, kā arī nodrošina efektīvu publisko resursu aizsardzību būvdarbu izpildes laikā.

Ņemot vērā minēto, Pasūtītājs uzskata, ka Līguma projekta 9.6.punktā ietvertais regulējums ir pietiekams, samērīgs un atbilst piemērojamo normatīvo aktu prasībām, tādēļ grozījumi Līguma projekta 9.6.punktā netiks veikti.

Jautājums Nr.8
Līguma projekta 9.7. punktā noteikts “Pasūtītājam ir tiesības neveikt kārtējā rēķina pilnu vai daļēju apmaksu, ja ir atklājies, ka iepriekš apmaksātos Būvdarbos ir Defekti. Šādas tiesības Pasūtītājam ir līdz brīdim, kad Izpildītājs ir iesniedzis Pasūtītājam pierādījumus par visu konstatēto Defektu novēršanu.”

Pretendents norāda, ka minētais regulējums nenosaka konstatēto Defektu būtiskuma pakāpi, Defektu novēršanas izmaksu apmēru vai samērīgu saikni starp konstatēto Defektu un aizturamā maksājuma apmēru. Rezultātā var rasties situācija, kurā nebūtiska vai neliela apjoma Defekta gadījumā tiek aizturēta būtiska daļa no Izpildītājam pienākošās samaksas par citiem pienācīgi izpildītiem un pieņemtiem Būvdarbiem. Pretendenta ieskatā šāds regulējums neatbilst samērīguma principam un rada nesabalansētu risku sadalījumu starp Pusēm.

Līdz ar to Pretendents lūdz precizēt 9.7. punktu, paredzot, ka “Pasūtītājam ir tiesības aizturēt tikai tādu summu, kas ir samērīga ar konstatētā Defekta novēršanai nepieciešamajām pamatoti aprēķinātajām izmaksām vai iespējamo Pasūtītāja risku apmēru. Pasūtītājam nav tiesību aizturēt maksājumus par pienācīgi izpildītiem Būvdarbiem tādā apmērā, kas nav tieši saistīts ar konkrēto Defektu novēršanu."

Atbilde uz Jautājumu Nr.8
Pasūtītājs ir izvērtējis Pretendenta norādītos argumentus attiecībā uz Līguma projekta 9.7.punktu un sniedz šādu skaidrojumu.

Pasūtītājs skaidro, ka Līguma projekta 9.7.punkta mērķis ir nodrošināt Pasūtītāja interešu aizsardzību un savlaicīgu būvdarbu izpildes laikā vai garantijas periodā konstatēto defektu novēršanu, tādējādi nodrošinot būves kvalitāti, drošību un atbilstību būvprojektam un normatīvo aktu prasībām.

Pasūtītājs norāda, ka būvdarbu defektu konstatēšana liecina par līguma saistību nepienācīgu izpildi no Izpildītāja puses, savukārt maksājuma aizturēšanas mehānisms ir viens no civiltiesiski pieļaujamiem un praksē plaši izmantotiem līdzekļiem, lai nodrošinātu Izpildītāja pienākumu savlaicīgi novērst konstatētās neatbilstības. Publisko būvdarbu līgumu ietvaros šāds regulējums ir būtisks Pasūtītāja interešu un publisko finanšu līdzekļu aizsardzībai.

Vienlaikus Pasūtītājs vērš uzmanību, ka jebkurš konstatēts defekts, neatkarīgi no tā apjoma vai rakstura, potenciāli var ietekmēt būves kopējo kvalitāti, drošību, ekspluatācijas īpašības vai Būvobjekta nodošanas ekspluatācijā procesu. Līdz ar to Pasūtītājs neuzskata par pamatotu līgumā diferencēt defektus pēc to būtiskuma vai noteikt atšķirīgas sekas atkarībā no konstatētā defekta apmēra.

Vienlaikus Pasūtītājs norāda, ka Līguma noteikumi piemērojami atbilstoši vispārējiem tiesību principiem, tostarp samērīguma, tiesiskās paļāvības un godprātīgas līguma izpildes principam, izvērtējot konkrētās situācijas faktiskos apstākļus, konstatēto defektu raksturu un to ietekmi uz Būvobjekta kvalitāti un lietojamību.

Pasūtītāja ieskatā Līguma projekta 9.7.punktā ietvertais regulējums nodrošina pietiekamu pušu tiesību un pienākumu līdzsvaru, efektīvu Pasūtītāja interešu aizsardzību un atbilst piemērojamo normatīvo aktu prasībām.

Ņemot vērā minēto, grozījumi Līguma projekta 9.7.punktā netiks veikti.

Jautājums Nr.9
Līguma projekta 5.9. punktā noteikts, ka “Līgumcena atbilstoši Līguma noteikumiem Līguma izpildes laikā var tikt koriģēta cenu indeksācijas (inflācijas vai deflācijas) un ar to saistīto izmaksu izmaiņu rezultātā, sākot ar otro Līguma izpildes gadu, bet ne biežāk kā vienu reizi ceturksnī. Cenas var tikt pārskatītas, gadījumā, ja Izpildītājs iesniedz Pasūtītājam rakstisku pieprasījumu, kas balstīts uz Centrālās statistikas pārvaldes (turpmāk - CSP) aprēķināto būvniecības izmaksu analīzi par būvniecības izmaksu pārmaiņām pret bāzes periodu. Par bāzes periodu ir uzskatīts gada kalendārais ceturksnis, kurā tika iesniegts Izpildītāja piedāvājums iepirkumam. Par bāzes cenām tiek uzskatītas Darbu apjomos - Tāmes (Līguma pielikums Nr.2) dotās tiešās izmaksas izmaksu elementiem attiecīgi – darbaspēkam, materiāliem, mehānismiem, kurām piemērots tiek bāzes cenu indekss 100. Līguma cenas indeksāciju saskaņā ar Centrālās statistikas pārvaldes (turpmāk-CSP) attiecīgā perioda rēķinātajiem būvniecības izmaksu indeksiem pa objektu grupām un resursu veidiem (turpmāk – BII). Indeksāciju veic pēc attiecīgā perioda indeksa publikācijas dienas CSP datu vietnē, vienu reizi trīs kalendāro mēnešu periodā, ja CSP attiecīgais aprēķinātais BII pārsniedz 3% no konkrētā perioda – trīs kalendāro mēnešu būvdarbu izmaksām. Šādā gadījumā būvdarbu izmaksas tiek indeksētas atbilstoši attiecīgajam CSP aprēķinātajam BII (RCB040c- Būvniecības izmaksu indeksi pa objektu grupām un resursu veidiem). Indeksācijas rezultātā Līgumcenas pieaugums nedrīkst pārsniegt 10 (desmit) % no Līguma 5.1.punktā norādītās Līgumcenas.”

Pretendents norāda, ka Līgumā paredzētais indeksācijas mehānisms kopumā ir atbalstāms, tomēr atsevišķi nosacījumi var radīt interpretācijas riskus un nepilnīgu faktiskā būvniecības izmaksu pieauguma kompensēšanu, proti,

1. nav pietiekami skaidri noteikta CSP būvniecības izmaksu indeksu piemērošanas metodika, tostarp darbaspēka, materiālu un mehānismu izmaksu īpatsvars indeksācijas aprēķinā;

2. noteiktais Līgumcenas pieauguma ierobežojums 10% apmērā pilnībā nekompensē būtisku izmaksu pieauguma risku uz līguma mehānismu un var radīt situāciju, kurā ievērojamu tirgus cenu izmaiņu gadījumā daļa sadārdzinājuma paliek tikai Izpildītāja riskā.

Līdz ar to Pretendents lūdz precizēt indeksācijas mehānisma piemērošanas kārtību, CSP indeksu aprēķina metodiku un izvērtēt indeksācijas piemērošanas sākuma brīdi un maksimālā ierobežojuma apmēru.

Atbilde uz Jautājumu Nr.9
Pasūtītājs ir izvērtējis Pretendenta norādītos argumentus attiecībā uz Līguma projekta 5.9.punktu un sniedz šādu skaidrojumu.

Pasūtītājs skaidro, ka Līguma projektā ir paredzēts būvniecības izmaksu indeksācijas mehānisms, kas balstīts uz Centrālās statistikas pārvaldes publicētajiem būvniecības izmaksu indeksiem (RCB040c) un ir piemērojams vienādi visiem Pretendentiem. Izvēlētais mehānisms balstās uz neatkarīgiem, publiski pieejamiem un objektīvi pārbaudāmiem statistikas datiem, tādējādi nodrošinot caurskatāmu un vienlīdzīgu pieeju visiem tirgus dalībniekiem.

Pasūtītājs norāda, ka Līguma projektā noteiktais indeksācijas mehānisms ir izstrādāts, ievērojot publiskā finansējuma plānošanas principus, kā arī nepieciešamību nodrošināt samērīgu risku sadalījumu starp Līguma pusēm. Indeksācijas mehānisma mērķis ir līdzsvarot būtisku izmaksu izmaiņu ietekmi uz Līguma izpildi, vienlaikus saglabājot prognozējamu un kontrolējamu publiskā finansējuma izmantošanu.

Līguma projektā noteiktie Līgumcenas pieauguma griesti 10 % apmērā ir noteikti, ņemot vērā Pasūtītāja rīcībā esošā publiskā finansējuma plānošanas un budžeta ietvaru. Pasūtītāja ieskatā šāds regulējums nodrošina saprātīgu līdzsvaru starp nepieciešamību kompensēt būtiskas izmaksu izmaiņas un pienākumu nodrošināt publisko līdzekļu efektīvu un atbildīgu izmantošanu.

Vienlaikus Pasūtītājs norāda, ka Pretendentam, sagatavojot piedāvājumu, ir jāņem vērā arī komercdarbībai raksturīgie riski, tostarp iespējamās tirgus cenu svārstības un citi saimnieciskās darbības riski, kas var rasties Līguma izpildes laikā. Šādu risku izvērtēšana un uzņemšanās noteiktā apmērā ir neatņemama uzņēmējdarbības sastāvdaļa un profesionāla būvkomersanta atbildība.

Pasūtītāja ieskatā Līguma projekta 5.9.punktā ietvertais indeksācijas regulējums ir skaidrs, objektīvs, samērīgs un atbilst piemērojamo normatīvo aktu prasībām, vienlaikus nodrošinot līdzsvaru starp Pasūtītāja un Izpildītāja interesēm.

Ņemot vērā minēto, grozījumi Līguma projekta 5.9.punktā netiks veikti.

Jautājums Nr.10
Līguma projekta 21.2. punktā noteikts ” Veikto Būvdarbu garantijas laiks ir 5 (pieci) gadi, skaitot no Būvobjekta nodošanas–pieņemšanas akta abpusējas parakstīšanas dienas.” Pretendents norāda, ka saskaņā ar Ministru kabineta 2022. gada 5. jūlija noteikumu Nr.419 "Noteikumi par publisko būvdarbu līgumos obligāti ietveramajiem noteikumiem un to saturu" prasībām publiskā būvdarbu līgumā nosakāmi būvdarbu garantijas termiņi pēc būves pieņemšanas ekspluatācijā. Pretendenta ieskatā garantijas termiņa sākuma brīža sasaistīšana ar nodošanas–pieņemšanas akta parakstīšanas datumu var radīt interpretācijas riskus gadījumos, kad nodošanas–pieņemšanas akta parakstīšanas datums nesakrīt ar būves pieņemšanas ekspluatācijā datumu.

Lai nodrošinātu viennozīmīgu un normatīvo aktu mērķim atbilstošu regulējumu, Pretendents lūdz precizēt attiecīgo punktu, nosakot, ka būvdarbu garantijas termiņš tiek skaitīts no būves pieņemšanas ekspluatācijā dienas.

Atbilde uz Jautājumu Nr.10
Pasūtītājs ir izvērtējis Pretendenta norādītos argumentus attiecībā uz Līguma projekta 21.2.punktu un sniedz šādu skaidrojumu.

Pasūtītājs piekrīt, ka būvdarbu garantijas termiņa regulējuma mērķis ir nodrošināt Pasūtītāja tiesības uz kvalitatīvu būvdarbu rezultātu pēc būves nodošanas ekspluatācijā, kā arī nodrošināt atbilstību spēkā esošo normatīvo aktu prasībām.

Vienlaikus Pasūtītājs norāda, ka Līguma projekta 21.2.punktā lietotais formulējums ir vērtējams kopsakarā ar pārējiem Līguma noteikumiem, kuri regulē Būvobjekta pabeigšanu, nodošanu ekspluatācijā, nodošanas–pieņemšanas procedūru un Pušu savstarpējo norēķinu kārtību.

Pasūtītājs vērš uzmanību, ka Līguma projekta 14.1.–14.6.punktā ir detalizēti noteikta Būvobjekta nodošanas–pieņemšanas kārtība, tostarp gala nodošanas–pieņemšanas akta sagatavošanas, izvērtēšanas un parakstīšanas procedūra, kā arī attiecīgie termiņi. Minētie noteikumi paredz, ka gala nodošanas–pieņemšanas akts starp Pusēm tiek parakstīts tikai pēc tam, kad Būvobjekts ir pilnībā pabeigts un normatīvajos aktos noteiktajā kārtībā sekmīgi pieņemts ekspluatācijā kompetentajā institūcijā.

Līdz ar to Līguma projekta 21.2.punktā minētā Būvobjekta nodošanas–pieņemšanas akta parakstīšana pēc būtības ir tieši saistīta ar būves nodošanu ekspluatācijā un neveido atšķirīgu garantijas termiņa sākuma noteikšanas kārtību.

Pasūtītāja ieskatā Līguma projekta 21.2.punktā ietvertais regulējums ir skaidrs, viennozīmīgs un nerada interpretācijas riskus attiecībā uz garantijas termiņa piemērošanu. Tāpat Pasūtītājs norāda, ka Līguma noteikumi jebkurā gadījumā piemērojami un interpretējami kopsakarā ar spēkā esošajiem normatīvajiem aktiem, tostarp Ministru kabineta 2022. gada 5. jūlija noteikumiem Nr.419 “Noteikumi par publisko būvdarbu līgumos obligāti ietveramajiem noteikumiem un to saturu”.

Ņemot vērā minēto, Pasūtītājs uzskata, ka Līguma projekta 21.2.punktā ietvertais regulējums pēc būtības atbilst normatīvo aktu prasībām un nerada interpretācijas riskus, tādēļ grozījumi Līguma projekta 21.2.punktā netiks veikti.

Jautājums Nr.11
Līguma projekta 22.2.1. punktā noteikts, ka par būvdarbu grafikā noteikto starptermiņu, Defektu novēršanas termiņu, Garantijas laika defektu novēršanas termiņu vai Būvobjekta nodošanas ekspluatācijā termiņa kavējumu Pasūtītājam ir tiesības piemērot līgumsodu 0,01% apmērā no Līgumcenas par katru kavējuma dienu, bet ne vairāk kā 5% no Līgumcenas. Savukārt 22.2.3. punktā noteikts, ka par maksājuma kavējumu Pasūtītājs maksā līgumsodu 0,5% apmērā no nokavētās maksājuma summas par katru kavējuma dienu.

Pretendents norāda, ka Pušu atbildības aprēķins nav līdzvērtīgs. Izpildītāja līgumsods tiek aprēķināts no visas Līgumcenas neatkarīgi no konkrētā kavējuma vai Defekta apmēra, savukārt Pasūtītāja līgumsods tiek aprēķināts tikai no kavētā maksājuma summas. Pretendenta ieskatā šāda pieeja var radīt nesamērīgu atbildību gadījumos, kad kavējums attiecas tikai uz nelielu būvdarbu apjomu vai neliela apmēra Defektu novēršanu, bet līgumsods tiek aprēķināts no visas Līgumcenas.

Līdz ar to Pretendents lūdz izvērtēt līgumsoda aprēķina bāzes samērīgumu un paredzēt, ka līgumsods par starptermiņu, Defektu novēršanas vai Garantijas laika Defektu novēršanas kavējumu tiek aprēķināts no attiecīgo darbu vai Defektu novēršanas vērtības, nevis no visas Līgumcenas.

Atbilde uz Jautājumu Nr.11
Pasūtītājs ir izvērtējis Pretendenta norādītos argumentus attiecībā uz Līguma projekta 22.2.1. un 22.2.3. punktu un sniedz šādu skaidrojumu.

Pasūtītājs norāda, ka Līguma projektā noteiktā līgumsoda aprēķināšanas kārtība atbilst Civillikuma regulējumam par līgumsoda piemērošanu.

Līgumsoda maksimālais apmērs par saistību nepienācīgu izpildi vai neizpildi noteiktajā termiņā saskaņā ar Civillikumu nedrīkst pārsniegt 10 % no galvenās saistības apmēra. Attiecībā uz Līguma projekta 22.2.1. punktā noteiktajām saistībām galvenā saistība ir visa Būvobjekta savlaicīga un pienācīga izpilde, līdz ar to līgumsoda aprēķina bāze ir Līgumcena.

Savukārt Līguma projekta 22.2.3. punktā paredzētais līgumsods attiecas uz maksājuma kavējumu, kur galvenā saistība ir konkrēta naudas maksājuma veikšana, tādēļ līgumsoda aprēķina bāze ir nokavētā maksājuma summa.

Vienlaikus Pasūtītājs norāda, ka Līguma projektā Izpildītāja līgumsoda maksimālais apmērs ir ierobežots līdz 5 % no Līgumcenas, kas nepārsniedz Civillikumā noteiktos samērīguma ietvarus.

Ņemot vērā minēto, Pasūtītājs uzskata, ka Līguma projekta 22.2.1. un 22.2.3. punktā ietvertais regulējums ir samērīgs un atbilst piemērojamo normatīvo aktu prasībām, tādēļ grozījumi netiks veikti.

Jautājums Nr.12
Līguma projekta 24.5. punktā noteikts “Ja Izpildītāja vainas dēļ šī Līguma noteikumu (to skaitā, termiņu) neizpildes rezultātā Pasūtītājs nav saņēmis ārvalstu finanšu instrumenta finansēta projekta finanšu līdzekļus, tad Izpildītājs kompensē Pasūtītājam šos nesaņemtos finanšu līdzekļus 3 (trīs) mēnešu laikā no Pasūtītāja paziņojuma brīža.” Pretendents norāda, ka šāds regulējums paredz Izpildītājam faktiski neierobežotu mantisko atbildību, jo kompensējamo finanšu līdzekļu apmērs nav saistīts ar Līguma cenu, konkrētā pārkāpuma apmēru vai Izpildītāja radīto pārkāpumu faktiskajām sekām. Turklāt ārvalstu finanšu instrumentu finansējuma samazināšana vai finanšu korekciju piemērošana var būt saistīta ar dažādiem apstākļiem, tostarp Pasūtītāja rīcību, projekta administrēšanu, iepirkuma dokumentāciju, finansējuma nosacījumu interpretāciju vai citiem faktoriem, kas nav tiešā Izpildītāja kontrolē. Saskaņā ar Civillikuma principiem zaudējumiem jābūt pierādītiem, tiešiem un cēloņsakarībā ar attiecīgo pārkāpumu. Pretendenta ieskatā nav samērīgi visu finansējuma zaudējuma risku pilnā apmērā pārnest uz Izpildītāju neatkarīgi no pārkāpuma rakstura un faktiskās ietekmes. Līdz ar to Pretendents lūdz precizēt 24.5. punktu, paredzot, ka “Izpildītāja atbildība ir ierobežota ar pierādītiem tiešajiem zaudējumiem, kuri radušies tiešā cēloņsakarībā ar konkrētu Izpildītāja pārkāpumu, kā arī izvērtēt atbildības maksimālā apmēra noteikšanu, sasaistot to ar Līguma cenu.”

Atbilde uz Jautājumu Nr.12

Pasūtītājs ir izvērtējis Pretendenta norādītos argumentus attiecībā uz Līguma projekta 24.5.punktu un sniedz šādu skaidrojumu.

Pasūtītājs skaidro, ka Līguma projekta 24.5.punkta mērķis ir aizsargāt Pasūtītāja intereses gadījumos, kad ārvalstu finanšu instrumenta finansējuma nesaņemšana, samazināšana vai finanšu korekciju piemērošana ir radusies tiešā cēloņsakarībā ar Izpildītāja vainojamu rīcību vai Līguma saistību, tostarp termiņu, pārkāpumu.

Pasūtītājs piekrīt, ka ārvalstu finanšu instrumentu finansējuma piešķiršanu, samazināšanu vai finanšu korekciju piemērošanu var ietekmēt dažādi apstākļi, tostarp ar projekta administrēšanu, finansējuma nosacījumu piemērošanu, iepirkuma procedūru vai citu projekta dalībnieku darbībām saistīti apstākļi. Līdz ar to Līguma projekta 24.5.punkts nav interpretējams tādējādi, ka Izpildītājs uzņemtos atbildību par jebkuru finansējuma samazinājumu vai nesaņemšanu neatkarīgi no tā cēloņa.

Pasūtītājs norāda, ka Līguma projekta 24.5.punkts ir piemērojams tikai gadījumos, kad ir konstatējama tieša cēloņsakarība starp Izpildītāja pieļauto Līguma saistību pārkāpumu un Pasūtītājam radušajām finanšu sekām. Tādējādi minētais regulējums nepārnes uz Izpildītāju vispārējos projekta administrēšanas, finansējuma piešķiršanas vai citus no Izpildītāja neatkarīgus riskus.

Vienlaikus Pasūtītājs vērš uzmanību, ka zaudējumu atlīdzināšanas jautājumi jebkurā gadījumā ir vērtējami atbilstoši Latvijas Republikas normatīvajiem aktiem, tostarp Civillikuma normām par civiltiesisko atbildību. Attiecīgi zaudējumu atlīdzināšanas pienākuma piemērošanai ir nepieciešams konstatēt visus civiltiesiskās atbildības priekšnoteikumus, tai skaitā prettiesisku rīcību, vainu, zaudējumu esamību, to apmēru un cēloņsakarību starp konkrēto pārkāpumu un radītajām sekām.

Pasūtītājs papildus norāda, ka Līguma projekta 24.5.punktā ietvertais regulējums atbilst arī Ministru kabineta 2016. gada 20. septembra instrukcijas Nr.3 “Ārvalstu finanšu instrumentu finansētu civiltiesisku līgumu izstrādes un slēgšanas instrukcija valsts tiešās pārvaldes iestādēs” 2.20.punktā ietvertajiem principiem par valsts interešu un ārvalstu finanšu instrumentu līdzekļu aizsardzību. Pasūtītāja ieskatā atbildības ierobežošana ar Līgumcenas apmēru konkrētajā gadījumā nav pamatota, jo Pasūtītājam radīto zaudējumu apmērs, kas saistīts ar ārvalstu finanšu instrumenta finansējuma zaudēšanu vai samazināšanu Izpildītāja vainas dēļ, var pārsniegt Līgumcenu un nebūt tieši saistīts ar konkrēto būvdarbu vērtību. Šādos gadījumos Pasūtītājam ir tiesības prasīt atlīdzināt faktiskos zaudējumus normatīvajos aktos noteiktajā kārtībā.

Pasūtītāja ieskatā Līguma projekta 24.5.punktā ietvertais regulējums ir samērīgs, atbilst civiltiesiskās atbildības principiem, publisko finanšu līdzekļu aizsardzības mērķim un piemērojamo normatīvo aktu prasībām.

Ņemot vērā minēto, grozījumi Līguma projekta 24.5.punktā netiks veikti.

Ar cieņu,

Ventspils pilsētas pašvaldības iestādes

